Așezămintele Brâncovenești Biserica Domnița Bălașa se luptă în instanţă pentru un teren agricol aflat în vecinătatea Spitalului Bălăceanca. Terenul are o suprafaţă de peste 154 hectare şi are o valoare de 5-10 milioan euro, potrivit spynews.ro.

În septembrie 2014 a fost înregistrat, la Curtea de Apel Bucureşti, un dosar ce are ca obiect revendicarea imobiliară a unui teren agricol aflat lângă Spitalul Bălăceanca.

Potrivit spynews.ro, reprezentanţii bisericii încearcă, de ani de zile, să obţină în instanţă zeci de hectare de teren ce aparţin Spitalului de Psihiatrie "Eftimie Diamandescu" din Bălăceanca.

Retrocedarea are o miză frumuşică. Potrivit informaţiilor obţinute de reporterii spynews.ro, peste 150 de hectare de teren arondat satelor Bălăceanca şi Poşta, din judeţul Ilfov. Terenul fostei ferme a "Azilului Diamandescu" - actualul Spital de Psihiatrie "Eftimie Diamandescu" din Bălăceanca. Valoarea totală a terenului este între 5 şi 10 milioane de euro, conform preţurilor cerute în zonă. Dosarul se află acum pe masa judecătorilor de la Curtea de Apel Bucureşti, iar următorul termen pentru acest proces a fost stabilit la finalul lunii martie.

Spitalul de Psihiatrie "Eftimie Diamandescu" are rolul de initmat pârât în acest dosar, în timp ce Consiliul Judeţean Ilfov prin preşedintele Marian Petrache figurează ca apelant pârât, iar Aşezămintele Brâncoveneşti - Biserica Domniţa Bălaşa apare ca intimat reclamant în dosar.

În iulie 2013, într-o primă fază a procesului, Tribunalul Bucureşti a admis acţiunea şi a constatat "dreptul de proprietate al reclamantei (n.r - Aşezămintele Brâncoveneşti - Biserica Domniţa Bălaşa) asupra imobilului teren de 154,28 ha din comuna Cernica, judeţ Ilfov, in care 26,16 ha situate în tarlaua 51 a comunei Cernica, sat Bălăceanca, iar 128,1261 ha situate în tarlalele 64, 65 şi 69 ale comunei Cernica, sat Poşta, judeţ Ilfov, astfel cum au fost identificate prin raportul de expertiză topo întocmit de (...), precum şi asupra construcţiilor situate pe acesta".

De cealaltă parte, Biserica Domniţa Bălaşa pare a fi doar "cu numele" în acest dosar. Asta, în condiţiile în care "de proces se ocupă Arhiepiscopia Bucureştilor", după cum a declarat preotul Ştefan Ababei, unul dintre slujitorii lăcaşului de cult.

Rămâne de stabilit modul în care Arhiepiscopia Bucureştilor sau Biserica Domniţa Bălaşa (situată lângă Palatul de Justiţie - Curtea de Apel Bucureşti) au ajuns "moştenitoarele" terenului de lângă Spitalul de Psihiatrie. Cert este că, potrivit sursei citate, în testamentul său, Eftimie Diamandescu - fost primar al Bucureştiului în 1870 - a lăsat moşia de la Bălăceanca în grija Azilului Diamandescu."Moşia mea Bălăceanca din judeţul Ilfov, va fi dotată de veci pentru întreţinerea Azilului înfiinţat pe moşie la anul 1890", se arată în documentul amintit.

În replică, Biroul de presă al Arhiepiscopiei Bucureştilor a anunţat, într-un text intitulat "Pretenţii nelegitime asupra unui teren agricol aflat în proprietatea Așezămintelor Brâncovenești Biserica Domnița Bălașa", publicat pe basilica.ro, că "în text sunt mai multe inexactităţi, fie din lipsă de informare temeinică, fie din cauza obţinerii informaţiilor dintr-o sursă cointeresată să dezinformeze". Astfel, Biroul de presă al Arhiepiscopiei Bucureştilor a făcut următoarele precizări:

"Litigiul nu are ca obiect niciunul din imobilele deținute de Spitalul de Psihiatrie Eftimie Diamandescu, fost Domniţa Bălaşa – Bălăceanca, ci se referă exclusiv la un teren agricol aflat în vecinătatea acestei instituţii medicale, asupra căruia Așezămintele Brâncovenești Biserica Domnița Bălașa au păstrat dreptul de proprietate, chiar și în perioada regimului comunist.

Instanţa a respins solicitarea Consiliului Judeţean Ilfov de evacuare a proprietarului de drept şi de fapt asupra acestui teren agricol. În prezent, pe rolul instanţeise află judecarea cererii reconvenţionale formulată de Așezămintele Brâncovenești Biserica Domnița Bălașa prin care solicită confirmarea dreptului de proprietate asupra acestui teren agricol.

În concluzie, acest litigiu nu vizează în nici un fel Spitalul de Psihiatrie Eftimie Diamandescu, fost Domniţa Bălaşa – Bălăceanca, ci se referă la terenul agricol aflat în proprietatea Așezămintele Brâncovenești Biserica Domnița Bălașa".

Etichete: Arhiepiscopia Bucureştilor, arhiepiscopie, Curtea de Apel Bucureşti, dosar, proces, spital, teren